445

**Mr.sc. Arnela Bratovčić, dipl. pravnik**

Ministarstvo za rad, socijalnu politiku i povratak Tuzlanskog kantona

abratovcic@yahoo.com

*„Loši zakoni najgora su vrsta tiranije“*

*Edmond Burke*

**IZBORNO ZAKONODAVSTVO BOSNE I**

**HERCEGOVINE: MOGUĆE I NUŽNE PROMJENE**

**Sažetak**

Izborno zakonodavstvo Bosne i Hercegovine značajan je katalizator

neuspješne i spore demokratizacije u Bosni i Hercegovini. U svojim glavnim

odrednicama uređeno je Ustavom Bosne i Hercegovine i ustavnim

rješenjima, te je za njegovu reformu prethodno potrebna izmjena Ustava,

odnosno usklađivanje Ustava sa međunarodnim dokumentima o ljudskim

pravima koji su sastavni dio pravnog sistema naše zemlje, a nakon toga i

usklađivanje izbornog zakonodavstva sa Ustavom.

Budući da su izbori u svakom političkom sistemu sa predstavničkom

demokratijom odraz dostignutog nivoa demokratičnosti, što je posebno

značajno za Bosnu i Hercegovinu, u radu će biti ukazano na neka od

značajnih pitanja izbornog zakonodavstva Bosne i Hercegovine, nedostatke

u zakonskoj regulativi, neophodnost strožijih sankcija za nepoštivanje

izbornih propisa i veću odgovornost svih sudionika u izbornom procesu.

**Ključne riječi:** Ustav Bosne i Hercegovine, Izborni zakon Bosne i

Hercegovine, izborni sistem, političke stranke

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

446

**ELECTORAL LEGISLATION OF BOSNIA AND**

**HERZEGOVINA: POSSIBLE AND NECESSARY**

**CHANGES**

**Abstract**

Electoral legislation of Bosnia and Herzegovina is a significant

catalyst of unsuccessful and slow democratization in Bosnia and

Herzegovina. In its main determinants it is governed by the Constitution of

Bosnia and Herzegovina and by constitutional arrangements, but for its

reform the previously amendments to the Constitution are required, and the

adjustment of Constitution with international standards of human rights as an

integral part of the legal system of our country, and then the adjustment of

electoral legislation with the Constitution. Since the elections in any political

system with representative democracy reflects the achieved level of

democracy, which is particularly important for Bosnia and Herzegovina, in

this work some of the important issues of the election law of Bosnia and

Herzegovina will be pointed out, the shortcomings in the legislation, the need

for stricter sanctions for non-compliance with electoral laws and greater

accountability of all participants in the electoral process.

**Key words:** The Constitution of Bosnia and Herzegovina, The Election Law

of Bosnia and Herzegovina, the electoral system, political parties.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

447

**UVOD**

Izborno zakonodavstvo Bosne i Hercegovine značajan je katalizator

neuspješne i spore demokratizacije u Bosni i Hercegovini (u daljem tekstu:

BiH). U svojim glavnim odrednicama uređeno je Ustavom Bosne i

Hercegovine (u daljem tekstu: Ustav BiH) i ustavnim rješenjima, te je za

njegovu reformu prethodno potrebna izmjena Ustava, odnosno usklađivanje

Ustava sa međunarodnim dokumentima o ljudskim pravima koji su sastavni

dio pravnog sistema naše zemlje, a nakon toga i usklađivanje izbornog

zakonodavstva sa Ustavom.

Reforma Ustava jedna je od najčešće zastupljenih tema, kako u

političkim, tako i u krugovima nevladinog društva u BiH u posljednjih

nekoliko godina. Ustav, kao najviši pravni akt jedne zemlje, predstavlja

pravni osnov njenog postojanja i funkcionisanja. Moderna ustavna

demokratska struktura neophodan je uvjet, ne samo pravilnog funkcionisanja

države, nego i političkih institucija, a značaj modernog ustava je da stvori

ambijent u kojem će se naglasiti prava i slobode za djelovanje institucija

političke vlasti, obezbijediti ustavnost, političku stabilnost i garantovati

jednako uživanje ljudskih prava i sloboda.

Zbog postojećeg ustavnog rješenja u BiH koje omogućava sistemsku

diskriminaciju, reforma Ustava je neophodno, ali i veoma složeno pitanje,

koje zahtjeva detaljne analize gotovo svih odredaba Ustava ali i odredaba

izbornog zakonodavstva, jer su izbori i izborni sistem ključni faktor

demokratskog poretka modernih država.

**1. Međunarodni demokratski standardi**

Odredbama Aneksa 3. Općeg okvirnog sporazuma za mir u Bosni i

Hercegovini (u daljem tekstu: Dejtonski sporazum) – Sporazum o izborima,

propisani su međunarodni demokratski standardi koji će se primjenjivati u

izbornom sistemu BiH, a članom I.3. Sporazuma je određeno da su strane

potpisnice dužne u cijelosti pridržavati se stava 7. i 8. Kopenhaškog

dokumenta OSCE, kao prilog Aneksu 3. Naime, stav 7. Dokumenta druge

sjednice Konferencije o ljudskoj dimenziji Konferencije o sigurnosti i

saradnji u Evropi određuje međunarodne demokratske standarde o izborima:

održavanje slobodnih izbora u razumnim intervalima u skladu sa zakonom,

neposredan izbor zastupnika barem u jednom domu državnog zakonodavnog

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

448

organa, opće i jednako pravo glasa za sve punoljetne građane, tajno glasanje i

pošteno prebrojavanje, izvještavanje i objavljivanje rezultata, pasivno biračko

pravo bez diskriminacije, pravo na slobodno osnivanje političkih stranaka ili

drugih političkih organizacija i njihovo djelovanje, provođenje političke

kampanje u poštenoj i slobodnoj atmosferi, nesmetan pristup medijima bez

diskriminacije za sve političke grupe i pojedince koji žele učestvovati u

izbornom postupku, omogućavanje obavljanja funkcije izabranim

kandidatima do isteka mandata odnosno prestanka obavljanja službe na drugi

način u skladu sa ustavom i zakonom. Stav 8. istog Dokumenta, izražava stav

država učesnica o potrebi prisustva stranih i domaćih posmatrača u

unapređenju izbornog postupka, sa obavezom nemiješanja u izborni

postupak.

Opće i jednako pravo glasa u svijetu je neophodan demokratski

standard, što je potvrđeno i međunarodnim konvencijama kao što su

Evropska konvencija o zaštiti ljudskih prava i temeljnih sloboda1,

Međunarodni pakt o građanskim i političkim pravima2 i Međunarodna

konvencija o ukidanju svih oblika rasne diskriminacije3 koji su pravni dio

sistema naše zemlje. Međutim, po tom pitanju u Aneksu 4. Dejtonskog

sporazuma - Ustav BiH, kojim je uspostavljeno ustavno i političko ustrojstvo

naše zemlje, postoji nekonzistentnost između njegovih principa i

međunarodnih standarda, što najbolje pokazuje način na koji je Ustavom BiH

uređeno pitanje uživanja biračkog prava, imajući u vidu da je odredbama

člana II.2. Ustava BiH propisano da će se „u BiH direktno primjenjivati prava

i slobode izložene u Evropskoj konvenciji za zaštitu ljudskih prava i

temeljnih sloboda kao i njezinim Protokolima“, te da će „ovi akti imati

prioritet nad svim drugim zakonima“.

1 Članom 14. propisano je uživanje prava i sloboda predviđenih Konvencijom bez diskriminacije po

bilo kojoj osnovi. Članom 3. Protokola broj 1. konvencije garantuje se biračko pravo građana, a članom

1. Protokola broj 12. Konvencije garantuje se uživanje svih prava predviđenih zakonom bez

diskriminacije.

2 Članom 25. propisano je pravo i mogućnost svakom građaninu da, bez diskriminacije po bilo kojoj

osnovi, bira i bude biran na pravedno provedenim povremenim izborima sa općim i jednakim pravom

glasa i tajnim glasanjem, koji osiguravaju slobodno izražavanje volje birača.

3 Članom 5. propisana je obaveza država članica da zabrane i ukinu rasnu diskriminaciju u svim njenim

oblicima i da jamče pravo svakome na jednakost pred zakonom bez ralike na rasu, boju, nacionalno ili

etničko porijeklo, između ostalih, i u pogledu političkih prava, naročito prava učešća u izborima, prava

glasa i kandidature-prema sistemu općeg i jednakog prava glasa, prava učestvovanja u vladi kao i u

upravljanju javnim poslovima, na svim nivoima, i prava pristupa, pod jednakim uvjetima, javnim

funkcijama.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

449

**2. Značaj izbornog sistema**

Izborni sistem je jedan od vrlo važnih segmenata političkog života

savremenog društva, koji predstavlja skup načela, propisa i pravila na osnovu

kojih se utvrđuje i ostvaruje participacija građana u izboru predstavničkih

tijela vlasti, a izbori su sredstvo na osnovu kojih građani izražavaju svoje

opredjeljenje za političku stranku i/ili kandidata, dok su izborna pravila način

na koji se formiraju organi vlasti.4 Opredjeljenje izbornog sistema spada

među najvažnije odluke svake zemlje, jer utiče na politički život, imajući u

vidu da jednom uspostavljeni traju prilično dugo.5

Izbori su osnovni način naposrednog učešća građana u oblikovanju i

ostvarivanju političke vlasti prema ličnoj volji, te time predstavljaju

najvažnije političko dešavanje u funkcionisanju predstavničke demokratije.

Njihova osnovna funkcije “nije da demokratiju učini više demokratskijom

već da je učini mogućom“.6 „Sa pravnog aspekta, izborni sistem daje

legitimitet i legalitet predstavnicima da ostvaruju državnu vlast nad

državljanima“.7

U cjelokupnom izbornom procesu, karakter izbornog sistema ima

veoma važan značaj, jer način utvrđivanja izbornih rezultata i podjele

mandata u velikoj mjeri utiču na raspored i odnose političkih snaga u zemlji.

Prema G. Sartoriju, izborni sistemi „nisu samo najmanipulativniji politički

instrument; oni oblikuju i stranački sistem i utiču na spektar predstavništva.

Izborni sistemi su posebno prikladni instrumenti političkog inžinjeringa, koji

polučuje značajne političke učinke“.8 Maurice Duvreger smatra „da izborni

sistem utiče na politički život neke zemlje posredstvom političkih stranaka,

odnosno da izborni sistem odlučno oblikuje stranački sistem, a on politički

sistem. U tom tročlanom nizu (izborni sistem - stranački sistem - politički

4 „Izborna pravila su krucijalna u određivanju izbornog pobjednika i gubitnika, jer s istim brojem

glasova politička stranka može pobijediti na temelju jednog tipa izbornog sistema, a izgubiti na temelju

drugog, što ukazuje da izborni rezultat ne zavisi samo o glasovima birača nego i o izbornim pravilima“

Š. Deren Antoljak, „Izbori i izborni sustavi“, Društvena istraživanja, Vol.1.No 2. (2) novembar, 1992,

221.

5 Izborni sistemi u praksi rijeđe nastaju pod uticajem historijskih, kulturoloških i drugih činilaca, dok su

češći slučajevi odabira izbornih sistema preuzimanjem već postojećih.

6 Navedeno prema: S. Arnautović, Izbori u BiH 90', Sarajevo 1996, 15.

7 K. Trnka, Ustavno pravo, Univerzitetska knjiga, Sarajevo, 2000, 226.

8 Navedeno prema:D. Nohlen, Izborni sustavi u Istočnoj Evropi, Zaklada Friedrich Ebert, ured u

Zagrebu,

studeni, 1996, 8.

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

450

sistem) središnji se član pojavljuje kao posljedica prvog i uzrok posljednjeg

člana. Riječ je o svojevrsnom klauzalnom determinizmu“.9 Legitimnost

izbornog sistema i izbora zasniva se na decidnom pravnom regulisanju i

garanciji nepristrasnosti izbornih institucija i pravila. „Ukoliko nisu

zajamčeni pošteni izbori i ako se mogu krivotvoriti izborni rezultati, onda je

uloga izbornog sistema beznačajna, njegova je važnost mala pogotovo onda

kada moćne društvene skupine određuju tko dobiva izbore, kada političko

ponašanje narodnih zastupnika određuje kapital i mito.“10

Kako bi izborni sistem, a time i proces provođenja izbora imao atribut

demokratskog, neophodno je da biračko pravo bude zasnovano na

međunarodnim demokratskim načelima – načelo općeg biračkog prava,

jednakosti, neposrednosti i tajnosti. Ova načela11 danas imaju ustavni

karakter u svim savremenim demokratskim državama, i njihova praktična

primjena je uvjet za ostvarivanje osnovnih političkih sloboda i prava građana.

**3. Izborni sistem i izborno zakonodavstvo u BiH**

Osnovi izbornog sistema postavljeni su u ustav svake zemlje, a dalje

se razrađuju u izbornom zakonodavstvu, čime odražavaju karakter ustavnog i

političkog sistema jedne zemlje, ali i razvijenost demokratskih odnosa u

društvu.

Izborni sistem u BiH proizvod je Dejtonskog sporazuma, podjeljen u

dvije faze: privremeni izborni sistem koji se održavao prema pravilima

Privremene izborne komisije (PIK) i izborni sistem po Izbornom zakonu

BiH12 kao stalni izborni sistem. Izbornim zakonom BiH detaljno je propisan

9 Navedeno prema: N. Duraković, Uporedni politički sistemi, Sarajevo, 2007, 34.

10 D. Nohlen, 9.

11 „Demokratska načela izbornog prava izgrađivana su duži vremenski period tokom borbe za

ostvarenje i

proširenje biračkog prava, a posebno su u primjeni od proklamiranja načela narodne suverenosti i

jednakosti

građana. Sva ona sadržana su u deklaracijama, konvencijama i paktovima, i danas predstavljaju

standard za

definisanje demokratskog sistema“. S. Arnautović, „Međunarodni standardi o ljudskim pravima i

izbori“, Ljudska prava-časopis za sve pravno-političke probleme, 3-4, godina 6, Sarajevo, 2005, 20.

12 Izborni zakon BiH, Službeni glasnik BiH br. 23/01, 7/02, 9/02, 20/02, 25/02, 4/04, 20/04, 25/05,

52/05,

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

451

izborni proces za sve nivoe vlasti, organi za provođenje izbora, birački

spisak, biračko pravo, registracija birača, ovjera političkih stranaka i

nezavisnih kandidata, kandidovanje za izbore, prvođenje izbora, zaštita

izbornog prava, pravila ponašanja u izbornoj kampanji, izbor organa vlasti,

provođenje izbora, finansiranje kampanje, mediji u izbornoj kampanji,

izborni posmatrači.

Iako je Izborni zakon BiH regulisao mnoga pitanja izbora, i entiteti

imaju svoje izborne propise, što je ne samo ustavna obaveza nego i potreba

kako bi se istima detaljnije regulisalo pitanje izbornog postupka, pravno

uredila specifična pitanja kao i precizirala pitanja koja su u Izbornom zakonu

BiH regulisana okvirno ili je ostavljena mogućnost njihove razrade

entitetskim zakonima. Tako je u Federaciji BiH donesen Zakon o osnivanju

organa za provođenje izbora u Federaciji BiH13 i Zakon o izboru, prestanku

mandata, opozivu i zamjeni načelnika općina u Federaciji BiH14, u Republici

Srpskoj je donesen Izborni zakon Republike Srpske15, a u Brčko Distriktu

Izborni zakon Brčko Distrikta BiH 16

Kao i u većini savremenih demokratija, i u BiH je prisutan mješoviti

izborni sistem kao kombinacija poznatih rješenja: većinski sistem i

uninominalne (jednočlane) izborne jedinice za Predsjedništvo, proporcionalni

sistem i plurinominalne (višečlane) izborne jedinice za parlamente (Saint-

Lagueova metoda), izborni prag od 3%, preferencijalno glasanje,

kompenzacioni mandati, te je s toga izuzetno složen što ne znači da je sistem

dobar.

Prema Izbornom zakonu BiH, izbor članova svih organa vlasti vrši se

na osnovu općeg i jednakog biračkog prava neposrednim i tajnim glasanjem,

osim ako tim zakonom nije drugačije određeno. Biračko pravo ima svaki

državljanin BiH sa navršenih osamnaest (18) godina života. Sa druge strane,

65/05, 77/05, 11/06, 24/06, 32/07, 33/08, 37/08, 32/10 i 18/13. Neslužbeni prečišćeni tekst objavljen

na

www.izbori.ba , 20.11.2013. godine

13 Zakon o osnivaju organa za provođenje izbora u FBiH, Službene novine FederacijeBiH broj: 26/02.

14 Zakon o izboru, prestanku mandata, opozivu i zamjeni načelnika općina u FBiH, Službene novine

Federacije

BiH, broj: 19/08.

15 Izborni zakon Republike Srpske, Službeni glasnik RS, broj: 34/02, 35/03, 24/04, 19/05, 24/12 i

109/12.

16 Izborni zakon Brčko Distrikta BiH, Službeni glasnik Brčko Distrikta BiH, broj: 17/08 i 43/08.

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

452

odredbama Izbornog zakona BiH, jednako kao i odredbama Ustava BiH,

propisano je da se Predsjedništvo BiH sastoji od tri člana: jednog Bošnjaka i

jednog Hrvata, svaki izabran direktno sa teritorija Federacije BiH, i jednog

Srbina direktno izabranog sa teritorija Republike Srpske. Shodno tome,

Izbornim zakonom BiH je propisano da se za izbor članova Predsjedništva

BiH primjenuje većinski sistem utvrđivanja važećih glasova, odnosno izabran

je onaj kandidat koji je dobio najveći broj glasova, na način da birač upisan u

Centralni birački spisak da glasa u Federaciji BiH može glasati za Bošnjaka

ili Hrvata, a birač registrovan da glasa u Republici Srpskoj može glasati za

Srbina. U tom smislu Bošnjaci i Hrvati sa teritorije Republike Srpske lišeni

su prava da biraju predstavnike naroda kome pripadaju u pomenute institucije

kao i prava da budu birani u iste, kao što su i Srbi sa teritorije Federacije BiH

lišeni prava da biraju predstavnike naroda kome pripadaju u pomenute

institucije, kao i da budu birani u iste. Takođe je odredbama Izbornog zakona

kao i Ustava BiH, propisano je da će se Dom naroda Parlamentarne skupštine

BiH sastojati od 15 delegata, odnosno dvije trećine iz Federacije BiH (pet

Hrvata i pet Bošnjaka) i jedna trećina iz Republike Srpske (pet Srba), iz čega

jasno proizilazi nemogućnost da Bošnjak ili Hrvat iz Republike Srpske ili

Srbin iz Federacije BiH budu član Doma.

Kada je upitanju način odabira delegata u Dom naroda, u Ustavu BiH

takođe postoje diskriminirajuće odredbe, jer je propisano da će hrvatske i

bošnjačke delagate iz Federacije BiH izabrati hrvatski odnosno bošnjački

delegati iz Doma naroda Parlamenta Federacije BiH, čime je jasno da takvu

nadležnost nemaju delegati iz reda srpskog naroda niti ostali delegati, dok će

delegate iz Republike Srpske izabrati Narodna skupština Republike Srpske,

što znači da delegati iz reda bošnjačkog i hrvatskog naroda ali i iz reda

ostalih u Narodnoj skupštini Republike Srpske učestvuju u postupku izbora

delegata u Dom naroda Parlamentarne skupštine BiH iz Republike Srpske, a

što je jasno i precizno utvrđeno i Izbornim zakonom BiH. Dakle, jasno je da

su Ustavom BiH kada je u pitanju izbor hrvatskih i bošnjačkih delegata iz

Federacije BiH za Dom naroda Parlamentarne skupštine BiH, Srbi iz

Federacije BiH i ostali građani lišeni mogućnosti da biraju i budu birani, dok

Bošnjaci, Hrvati i ostali narodi iz Republike Srpske mogu da biraju, ali samo

delegate iz reda srpskog naroda, dok su lišeni mogućnosti da budu birani.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

453

Imajući u vidu i Odluku Ustavnog suda BiH17 kojom je proglašena

konstitutivnost naroda na svakom dijelu teritorije BiH, odnosno da su

Bošnjaci, Srbi i Hrvati konstitutivni i u Republici Srpskoj i u Federaciji BiH,

čime pravno ni jedan od tih naroda nisu u manjini u entitetima, postavlja se

pitanje da li su takvim ustavnim rješenjem narodi stvarno prestali u

„suprotnim“ entitetima biti manjine? “Sve do implementacije odluke

Ustavnog suda BiH, to jest sve dok ideja o ravnopravnosti u pravom smislu

ne zaživi, Srbi u Federaciji BiH, i Bošnjaci i Hrvati u Republici Srpskoj, biće

građani drugog reda.“18

Takođe je i građanima BiH koji se ne izjašnjavaju kao Srbi, Hrvati i

Bošnjaci (u Ustavu BiH podvedeni pod „ostali“) onemogućeno uživanje

pasivnog biračkog prava na cijeloj teritoriji BiH, jer prema Ustavu BiH za

mjesto u Predsjedništvu, kao i u Domu naroda Parlamentarne skupštine BiH,

ne postoji pozicija za te građane. Navedeno predstavlja diskriminaciju

prisutnu na svim poslijeratnim izborima prethodnih godina, o čemu govori i

presuda Evropskog suda za ljudska prava u predmetu „Sejdić i Finci protiv

BiH“.19 Sud je u navedenoj presudi aplikacije apelanata koji su se žalili da im

je onemogućeno da se kandiduju na izborima za Dom naroda i Predsjedništvo

BiH zbog njihove pripadnosti manjinama (romsko i jevrejsko porijeklo),

proglasio dopuštenim u pogledu njihove nemogućnosti da se kandiduju na

izborima za Predsjedništvo BiH, te je istaknuto da je neizjašnjavanje

aplikanata o svojoj pripadnosti jednom od konstitutivnih naroda onemogućilo

istim da se kandiduju za Predsjedništvo BiH, čime se ustavne odredbe

smatraju diskriminirajućim i predstavljaju povredu člana 1. Protokola br. 12

Evropske konvencije o zaštiti ljudskih prava i temeljnih sloboda.

Odredbama člana IV.1. i člana V. Ustava BiH u potpunosti se

zanemaruje pojedinac – građanin BiH, kršeći pritom odredbe Evropske

konvencije o zaštiti ljudskih prava i temeljnih sloboda, koja garantuje aktivno

i pasivno biračko pravo građanima jedne države na cijelom njenom prostoru.

Glavnu prepreku za funkcionisanje države u skladu sa demokratskim

principima i standardima u oblasti ljudskih prava predstavlja činjenica da

Ustav BiH favorizuje predstavljanje i zaštitu kolektivnih interesa na uštrb

građanskog predstavljanja, dok Evropska konvencija o ljudskim pravima, kao

17 Odluka Ustavnog suda BiH broj: U 5/95-III, Službeni glasnik BiH, broj: 23/00.

18 N. Miličević, „Raskorak između pravnog i stvarnog“ Servis za kulturu manjinskih prava i

međuetničku toleranciju, broj 1/2000, Sarajevo/Split, 14.

19 Službeni glasnik BiH broj:17/10

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

454

sastavni dio pravnog sistema naše zemlje, insistira na jednakosti građana i

zabrani svih oblika diskriminacije. S toga se Ustav BiH i zbog prirode svog

nastanka ali i rješenja u njemu, pokazao kao neodgovarajuće ustavno rješenje

u osiguranju kontinuiteta i potrebnog nivoa konzistentnosti u procesu

izgradnje funkcionalne, demokratske i pravne države.20 Zbog brojnih

nedostataka ovog Ustava koji je u mnogo čemu nedorečen i limitirajući,

početkom 2000-ih godina počela se javljati potreba za izmjenom i dopunom

pojedinih njegovih dijelova. Prvi ozbiljan pokušaj reforme Ustava BiH počeo

je 2006. godine, da bi se prijedlozi o ustavnoj reformi nastavili i intenzivirali

proteklih godina, posebno sa presudom Evropskog suda za ljudska prava iz

Strazbura, u slučaju „Sejdić i Finci protiv BiH“, kojom je potvrđena

sistemska ustavna diskriminacija svih osoba koje se ne izjašnjavaju kao

pripadnici jednog od tri konstitutivna naroda i kojom je BiH obavezana da u

Ustav unese odredbe koje bi omogućile političku participaciju predstavnika

nekonstitutivnih naroda, odnosno „ostalih“ i omogući im da se kandiduju za

Predsjedništvo BiH i zastupnike u Domu naroda Parlamentarne skupštine

BiH.

Ovako uređenim načinom izbora u ustavnom i izbornom sistemu

prekršen je međunarodni standard uživanja općeg i jednakog biračkog prava i

onemogućena politička participacija u vlasti za sve građane BiH.

Nepostojanje jednakog uživanja ljudskih prava priznatih međunarodnim

dokumentima koji su sastavni dio pravnog sistema naše zemlje, za sve

njezine građane na cijeloj teritoriji, predstavlja očitu diskriminaciju, a što je u

direktnoj suprotnosti sa odredbama članom II.4. Ustava BiH, kojim je

propisano da će se “uživanje prava i sloboda predviđenih ovim članom ili u

međunarodnim sporazumima navedenim u Aneksu I ovog Ustava osigurati za

sve osobe u BiH, bez diskriminacije po bilo kojoj osnovi…”.

Očito je da je i Izborni zakon BiH, shodno odredbama Ustava BiH,

zadržao nejednako biračko pravo budući da se etničko predstavljanje veže za

entitesku pripadnost, jer su odredbama Ustava BiH zadržani entiteti kao

izborne jedinice za izbor članova Predsjedništva BiH i članova Parlamentarne

skupštine BiH. „Podjelom BiH na dvije izborne jedinice građani BiH se

20O karakteru Ustava BiH dovoljno govore činjenice da je Ustav BiH izrađen i usvojen bez redovnih

procedura koje bi mu dale demokratski legitimitet, kao i da sam tekst Ustava nikada nije zvanično

objavljen na jezicima naše zemlje.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

455

lišavaju one uloge koju danas ima građanin u bilo kojoj demokratskoj državi

svijeta tj. da je on jednako građanin na cjeloj teritoriji svoje države. Entiteti i

posebne izborne jedinice tako služe samo kao maska, simulacija za osnovni

cilj koji se želi postići tj. da država gubi politički oslonac u državljaninu kao

građaninu na cjeloj teritoriji“.21 Kako bi pravo izbora za institucije BiH imali

svi građani, a ne samo stanovnici entiteta idealno rješenje bi bilo da BiH

predstavlja jednu izbornu jedinicu, u smislu da svi građani BiH mogu birati i

biti birani na cijeloj teritoriji BiH.

Shodno odredbama Izbornog zakona BiH, entiteti kao izborne

jedinice dalje se dijele na višečlane izborne jedinice prema veličini teritorija,

broju stanovnika, broju poslanika koji se bira u toj izbornoj jedinici i sl.

Zakonodavni organi na nivou BiH i entiteta bi shodno odredbama

Izbornog zakona BiH trebali svake 4 godine da preispituju izborne jedinice i

broj mandata dodjeljenih u istima, kako bi se osiguralo da su utvrđene,

uzimajući u obzir geografska ograničenja, u skladu sa demokratskim

principima, a posebno sa proporcionalnom zastupljenošću između broja

mandata i broja upisanih u Centralni birački spisak. Izostanak preispitivanja

izbornih jedinica i neophodnih reformi u kojima je došlo do demografskih i

drugih promjena koje utiču na oblikovanje izborne jedinice, rezultira

nejednakošću izbornog prava. Situacija sa Gradom Mostarom je ozbiljno

upozorenje za preispitivanje vrijednosti glasa i broja mandata po izbornim

jedinicama. Tako je Ustavni sud BiH, rješavajući po zahtjevu kluba poslanika

Hrvatskog naroda u Domu naroda Parlamentarne skupštine BiH za ocjenu

ustavnosti odredbi člana 19.4. Izbornog zakona BiH koje se odnose na Grad

Mostar, zaključio je da odredba člana 19.4. stav 2. Izbornog zakona BiH,

zbog koje različit broj birača u izbornim jedinicama koji se zasniva na bivšim

gradskim područjima u Gradu Mostaru, nije u skladu sa članom 25.

Međunarodnog pakta o građanskim i političkim pravima koji je sastavni dio

Ustava BiH, kao i da odredbe člana 19.2. stav 1. i 3. te člana 19.4. stav 2. do

8. Izbornog zakona BiH, koje onemogućavaju biračima iz centralne zone

Grada Mostara da biraju vijećnike koji bi ih zastupali uz vijećnike koji

zastupaju gradsko izborno područje za cijeli Grad Mostar, nisu u skladu sa

članom II.4. Ustava BiH u vezi sa članom 25. Međunarodnog pakta o

građanskim i političkim pravima. Istom je Odlukom22 naloženo

21 I. Festić, Rat, mir i pravo u BiH, Sarajevo, 2004, 83-84.

22 Ustavni sud BiH,Odluka broj: U 9/09, Službeni glasnik BiH broj. 48/11.

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

456

Parlamentarnoj skupštini BiH, da izmjeni i dopuni neustavne odredbe

Izbornog zakona BiH u skladu sa donesenom odlukom, u za to predviđenim

rokovima. Navedene Odluka nije ispoštovana u propisanom roku, zbog čega

je Ustavni sud donio Rješenje23 o neizvršavanju Odluke Ustavnog suda u

ostavljenom roku od strane Parlamentarne skupštine BiH, i kojom je

utvrđeno da član 19.2. st. 1. i 3, te člana 19.4. stav 2. do 8. Izbornog zakona

prestaju da važe, te isto dostavio Tužilaštvu BiH na dalje postupanje.

Takođe je Ustavni sud BiH, rješavajući po zahtjevu zastupnika

Narodne skupštine Republike Srpske za ocjenu ustavnosti člana 9.3. i

20.13.(3) Izbornog zakona BiH, zaključio je da navedene odredbe Izbornog

zakona BiH nisu u skladu sa članom I/2. Ustava BiH zbog toga što sadrže

nazive općina u Republici Srpskoj koji nisu u skladu sa njihovim nazivima

utvrđenim entiteskim Zakonom o teritorijalnoj organizaciji Republike

Srpske24, koji je donesen u okviru ustavne nadležnosti entiteta. Istom je

Odlukom25 naloženo Parlamentarnoj skupštini BiH da, u roku od šest

mjeseci, uskladi sporne odredbe Izbornog zakona BiH sa Ustavom BiH. U

ostavljenom roku navedena Odluka Ustavnog suda BiH nije ispoštovana,

zbog čega je Ustavni sud BiH donio Rješenje26 o neizvršavanju Odluke

Ustavnog suda BiH u ostavljenom roku od strane Parlamentarne skupštine

BiH, i kojom je utvrđeno da član 9.3. i 20.13 (3) Izbornog zakona BiH

prestaju da važe, te isto dostavio Tužilašvu BiH na dalje postupanje.

Budući da su navedenim odlukama predmetne odredbe Izbornog

zakona BiH prestale da važe, upitno je održavanje predstojećih općih izbora

2014. godine, zbog čega je neophodno hitno postupanje po navedenim

odlukama, imajući u vidu da se shodno odredbama Izbornog zakona BiH

Odluka o raspisivanju izbora mora donijeti najkasnije 150 dana prije

održavanja istih27.

Prema članu VI.4. Ustava BiH odluke Ustavnog suda BiH su konačne

i obavezujuće. No međutim, nepoštivanje navedenih odluka Ustavnog suda

23 Ustavni sud BiH, Rješenje broj: U-9/09-RNI, Službeni glasnik BiH broj: 15/12

24 Zakon o teritorijalnoj organizaciji Republike Srpske, Službeni glasnik RS broj: 69/09.

25 Ustavni sud BiH, Odluka broj: U-4/11, Službeni glasnik BiH broj: 63/11.

26 Ustavni sud BiH, Rješenje broj:U-4/11-RNI, Službeni glasnik BiH broj: 11/13

27 Shodno Odredbama Izbornog zakona BiH, izbori se održavaju prve nedjelje u oktobru, te je krajnji

rok za

donošenje odluke za raspisivanje izbora 2014. godine, početak maja 2014. godine.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

457

BiH od strane zastupnika Parlamentarne skupštine BiH, samo su jedan od

primjera kojima se ukazuje na pasivnost, neozbiljnost i neodgovornost

političkih subjekata u provođenju istih. Nepoštivanje ne samo presuda i

odluka Ustavnog suda BiH, nego i krajnje ozbiljno urušavanje zakonskih

propisa postaje svakodnevnica, a da pri tome još niko nije odgovarao.

Navedeno jasno ukazuje da je u BiH stvorena pravna nesigurnost građana,

odnosno da je u BiH na djelu klasična pravna anarhija koja vlada u najvećem

zakonodavnom tijelu BiH koje bi trebalo da štiti Ustav, zakone i pravne

propise. Umjesto toga Parlament BiH je pokretač njihovog sve učestalijeg

kršenja.

Eliminaciona klauzula (izborni prag) smatra se najdjelotvornijim

sredstvom za sprečavanje visoke fragmentacije vlasti, što ujedno predstavlja i

njenu nestabilnost. Mnoštvo političkih stranaka ne znači pluralizam ideja i

bogatstvo političke scene. Svrha utvrđivanja izbornog praga je smanjenje

broja stranaka i na taj način brže konstituisanje vlasti i povećanje stabilnosti

parlamenta. Time je činjenica da povećanje izbornog praga vodi ka redukciji

političkih stranaka, odnosno onih koje biračko tijelo nije prepoznalo kao

stranke kojima bi ukazale povjerenje. Izborni prag u BiH, shodno odredbama

Izbornog zakona BiH, je 3% od ukupnog broja važećih glasačkih listića u

izbornoj jedinici. Međutim, imajući u vidu da BiH ima karakterističnu

ustavnu strukturu, odnosno da je podjeljena na dva entiteta, dvije izborne

jedinice, činjenica je da bi povećanje izbornog praga u nekim djelovima BiH

proizvelo loše posljedice po multietničku strukturu Parlamenta. Stoga pitanje

izbornog praga trenutno ne bi trebalo mijenjati, barem ne dok postoji ustavna

struktura kakvu ima BiH.

Ujedno je opravdano mišljenje prof. Ibrahimagića da bi povećanje

izbornog praga “u konačnici imalo stvaranje koalicija multietničkog

karaktera, jer bi takve koalicije izlazile na izbore sa multietničkim listama.

Ako bi jedna od tih koalicija dobila izbore, imali bismo onda na listama

predstavnike svih naroda i nacionalnih manjina. Time bismo se vratili na ono

što BiH zapravo jeste i samo u tom slučaju Bošnjak ne bi isključivo glaso za

Bošnjaka, Srbin za Srbina i Hrvat za Hrvata, nego će glasati za multietničku

listu koja mora osigurati politički program”28 Kako smatra prof. Ibrahimagić,

prednosti su višestruke kao što je brzo formiranje vlasti, multietničkim

28 O.Ibrahimagić, Povećanjem izbornog cenzusa do multietničke Bosne i Hercegovine,

http://haler.blogger.ba/arhiva/2013/08/11/3574298 20.11.2013. godine

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

458

koalicijama bi se preslikalo multietničko društvo koje ima BiH i sl, s tim da

bi se za realizaciju navedenog, u Izborni zakon BiH ugradila odredba kojom

bi bila propisana obaveza političkih subjekata da na izbore izlaze sa

multietničkom listom proporcionalno sastavu stanovništva. Ovakvu ideju

prof. Ibrahimagić naglašava sa aspekta “Bosanskog modela” demokratije,

kao građanske i konsocijativne demokratije koja se, između ostalog, ogleda u

zamjeni dosadašnjih partnerskih udruživanja političkih subjekata nakon

izbora, sa koalicionim oblikom subjekata prije izbora utvrđivanjem

zajedničkog političkog programa.29

Izbornim zakonom BiH utvrđen je i sistem otvorenih listi kojim se

omogućava biračima da glasaju za pojedine kandidate na listi političke

stranke, koalicije ili liste nezavisnih kandidata, a ne samo za političku

stranku, koaliciju ili listu nezavisnih kandidata, što biračima daje veću moć

odlučivanja, ali i povećava odgovornost izabranih predstavnika. Sistem

otvorenih listi ima prednost, jer biraču daju mogućnost da u okviru jedne

kandidatske liste političke stranke, koalicije ili liste nezavisnih kandidata

može glasati za jednog ili više kandidata na toj listi, te na taj način uticati na

redoslijed kandidata na listi, koji će biti izabrani zavisno od broja glasova

koje dobiju kandidati i broja mandata koje dobija ta lista. Time je omogućena

pojačana otvorenost i transparentnost izbora. Ono što je zabrinjavajuće je

podrška većine vladajuće strukture vlasti za uvođenje zatvorenih listi, čime bi

se izmjenila praksa uspostavljenih neposrednih izbora i narušila prava

građana na slobodan izbor pri glasanju, što je protivno demokratskim

standardima. Takav negativan zaokret u procesu demokratizacije značio bi

jačanje već prisutne moći stranačkih lidera, koji bi imali punu slobodu da

odlučuju kome će pripasti osvojeni mandati na izborima.

Poseban problem u političkoj praksi BiH predstavlja moguća

zloupotreba ili trgovina mandatom. Izbornim zakonom BiH propisano je, da

dobiveni mandat pripada izabranom nosiocu mandata a ne političkoj stranci,

koaliciji ili listi nezavisnih kandidata koja ga je predložila, što je potpuno

29 „Koalicije bi bile multietničkog sastava, građanske provenijencije, uz istovremeno garancije paritetne

zastupljenosti sva tri konstitutivna naroda u vlasti na srednjem i državnom nivou, kao i nacionalne

manjine, neovisno koja bi koalicija pobijedila u tom slučaju, izborna bitka među koalicijima bila bi

politička, a ne međunacionalna, jer bi birači glasali za koalicione liste na kojima bi paritetno bila

predstavljena sva tri naroda“. O.Ibrahimagić, „Pledoaje za ustavne promjene u Bosni i Hercegovini“

(Uvodno izlaganje na raspravi o ustavnim promjenama u BiH, održanoj u Vijeću kongresa bošnjačkih

intelektualaca, 08.01.2008. godine u Sarajevu) , www.gračaničkiglasnik.ba, 20.11.2013. godine.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

459

ispravno i demokratsko rješenje kojim se daje potpuna sloboda djelovanja

zastupnicima i onemogućavanje strankama da vrše kontrolu nad radom

zastupnika koji su na njihovim listama i izabrani u parlament. “Prestanak

mandata u jednoj demokratskoj uređenoj državi ne može biti stvar partijske

samovolje, jer je poslanički mandat pre svega stvar onih koji su dali mandate,

a to su sami građani, i onih koji su taj mandat prihvatili, a to su poslanici, bez

obzira što u tom odnosu posreduje politička stranka”.30

No međutim, ovakva odredba, pored svoje pozitivne strane, ima i

negativnu, jer je stvorena mogućnost zloupotrebe mandata među izabranim

poslanicima, zbog čega je poslanički mandate postao “predmet koji se može

legalno unovčiti, i kapital koji se može časno oploditi”.31 Stoga bi u

rješavanju istaknutog problema trebalo pronaći adekvatan način kojim

izabrani nosioc mandata ne bi mogao zloupotrebljavati isti, istovremeno

vodeći računa o zaštiti slobode izabranog nosioca da raspolaže svojim

mandatom. Čini se da bi upravo povećanje izbornog praga, na način kako to

ističe prof. Ibrahimagić, moglo dovesti do smanjenja političke trgovine

mandatima u obliku koji sada imamo.

Oblast finansiranja političkih stranaka pokazala se u praksi kao jedan

od većih problema u političkom životu u BiH, a posebno pitanje finansiranja

političkih stranaka za vrijeme izborne kampanje. Novac je neophodan uslov

za rad političkih stranaka, ali ukoliko izmakne društvenoj kontroli, i moguća

opasnost za stanje demokratskih odnosa i ostvarivanjem ljudskih prava i

sloboda. Iz objavljenih revizijskih izvještaja32 o pregledu finansijskih

izvještaja političkih stranaka, evidentno je konstantno kršenje odredaba

Zakona o finansiranju političkih partija i Izbornog zakona BiH, što je moguća

posljedica kako neadekvatnih zakonskih rješenja, tako i relativno blago

izrečenih sankcija. Ukoliko prekršaji i budu sankcionisani, to se dešava kada

primljena sredstva već posluže namjeni, čime sankcije postaju zanemarljive u

poređenju sa iznosima prikupljenim kroz kršenje odredaba koje regulišu

političko finansiranje. Kako bi se spriječio i eliminisao svaki oblik korupcije,

potrebno je uvesti strožija pravila finansiranja političkih stranaka kao i

strožije sankcije za nepoštivanje istih, na svim nivoima vlasti. Novi Zakon o

finansiranju političkih stranaka33 ocijenjen je kao onaj koji će povećati stepen

30 Z. Tomić, Ustavno i srodno, Beograd, 2006, 41.

31 Z. Tomić, 41.

32 www.izbori.ba , 20.11.2013. godine.

33 Zakon o finansiranju političkih stranaka, Službeni glasnik BiH br.95/12.

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

460

korupcije, i kao takav je usvojen uprkos upozorenjima Venecijanske

komisije, misije OSCE-a te Skupine država za borbu protiv korupcije

(GRECO) Vijeća Evrope. Jedna od glavnih izmjena u Zakona o finansiranju

političkih stranaka, u odnosu na ranije propise iz ove oblasti, jeste povećanje

limita na godišnjem nivou za donacije pravnih osoba sa 15 prosječnih plaća

(cca 12.000,00 KM) na 50.000,00 KM, a fizičkih sa osam prosječnih plaća

(cca 6.500,00 KM) na 10.000,00 KM Uvedena je i nova kategorija, donacija

članova, kojim je dozvoljeno da svojim strankama na godišnjem nivou daju

priloge u iznosu do 15.000,00 KM, a da za to stranke ne snose sankcije.

Izmjene Zakona oštro su kritikovane i od strane nevladinih organizacija u

BiH koje su izrazile bojazan da će cjelokupna rješenja novog Zakona biti u

funkciji povećanja stepena korupcije u političkim strankama. Logičan i

jedino ispravan zaključak koji se sam nameće donošenjem navedenog Zakona

je povećanje stepena korpucije i izigravanje svrhe finansiranja političkih

stranaka i njegove transparentnosti.

Izbornim zakonom BiH uloga medija u izbornoj kampanji je dosta

kvalitetno regulisana, na način da se insistira na nepristrasnosti i

ravnopravnosti u predstavljanju političkih subjekata i definišu principi

medijskog predstavljanja izborne kampanje. Izborni zakon BiH, međutim, ne

tretira pitanje printanih medija tokom izborne kampanje, zbog čega je

primjetno da isti redovno krše izborna pravila, pa i na dan izborne šutnje, jer

ne podliježu izričitim zakonskim sankcijama, što predstavlja moguću

prepreku za napredak vođenja izborne kampanje u skladu sa najvišim

demokratskim standardima. Članom 16.17. Izbornog zakona BiH, propisano

je da politički subjekti svoje primjedbe na sadržaj u štampanim medijima u

vezi sa praćenjem izborne kampanje upućuju Vijeću za štampu, kao

nezavisnoj organizaciji koja djeluje na teritoriji cijele BiH i omogućava

građanima da ulažu prigovore na neprofesionalno pisanje štampe. “Za razliku

od Regulatorne agencije za komunikaciju koja redovno i često vrlo oštro

kažnjava ispade televizijskih i radio stanica, jedino sredstvo na koje se Vijeće

za štampu može osloniti je objavljivanje periodičnih izvještaja, u kojima se

navode evidentirana kršenja novinarskog kodeksa, ali izvještaji ne utječu na

smanjenje govora mržnje i ostalih prijestupa u koje se upuštaju printani

mediji, odnosno njihovi kreatori”.34 Bosanskohercegovački medijski prostor

34 O. Kebo, „Govor mržnje u medijima – političko-žurnalistički kič“, Zbornik „Medijska spoticanja u

vremenu

tranzicije“, Media plan institut, Sarajevo, 2005, 211.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

461

karakteriše veoma snažna manipulacija medijima od strane političkih

stranaka, jer su najuticajnije političke stranke našle prostor da prenošenjem

sukoba na političkoj sceni ovladaju i medijskim prostorom, koji je kao i

društvo u BiH, podijeljeno.

Ozbiljan nedostatak Izbornog zakona BiH su odredbe koje bi

regulisale rokove za formiranje vlasti nakon održanih izbora i konačnih

rezultata, ali i odgovarajuće sankcije za subjekte koje takve rokove ne

poštuju. Iskustva iz prethodnih godina govore o tome koliko su politički

subjekti potrošili vremena za implementaciju rezultata na izborima, odnosno

za formiranje vlasti, a da za takvo ponašanje nisu predviđene sankcije i

rokovi, zbog čega pasivno ponašanje političkih subjekata naprosto postaje

praksa u ovoj državi.

**ZAKLJUČAK**

Bezbroj puta do sada je ukazano na potrebu izmjene postojećih

ustavnih rješenja u BiH. Izborno zakonodavstvo BiH teško da može biti bolje

i demokratičnije obzirom da se direktno oslanja na Ustav BiH. Međutim,

svjesni činjenice da je pitanje reforme Ustava BiH a zatim i izbornog

zakonodavstva isključivo političko pitanje, a s obzirom na dosadašnja i

aktuelna politička dešavanja i političku klimu koja vlada u BiH, teško da je

moguća neka dublja reforma, jer za takvo nešto ne postoji dovoljno političke

volje.

Budući da BiH ima pravnu obavezu da uskladi svoj Ustav sa

Evropskom konvencijom za zaštitu ljudskih prava i sloboda i njenim

pratećim Protokolima u smislu presude Evropskog suda za ljudska prava u

predmetu “*Sejdić i Finci protiv* BiH”, morat će izvršiti barem minimalno

neophodne intervencije za zadovoljavanje zahtjeva iz navedene presude.

Međutim, time se ne bi riješilo globalno pitanje nejednakosti građana,

odnosno pitanje generalne diskriminacije građana BiH, u svim oblastima

društvenog života u BiH.

Izborni sistem u BiH mora biti uspostavljen kao demokratski, koji se

temelji na općem, jednakom i tajnom pravu glasa, te slobodnim i

neposrednim izborima za sve državljane BiH sa biračkim pravom. BiH treba

takav izborni sistem koji će podsticati političke stranke i njihove lidere da

traže i dobiju podršku ne samo birača svoje etničke grupe nego i birača

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

462

drugih etničkih grupa kao i svih građana BiH, jer u suprotnom, isti ne

zaslužuju vršiti javnu funkciju za sve njene građane.

Budućnost BiH ogleda se u izgradnji demokratskog civilnog društva

zasnovanog na vladavini prava i visokom stepenu zaštite ljudskih prava i

sloboda u kojima će svi građani BiH, bez diskriminacije na bilo kojoj osnovi,

imati ista i jednaka prava na teritoriju cijele države. U političkom sistemu

BiH, zbog dugogodišnje negativne političke klime ali i određenih vanjskih

uticaja, veoma je teško „zadovoljiti“ međunarodne standarde o ljudskim

pravima i slobodama, ali istinsko angažovanje u tom pravcu nije samo

obaveza naše države nego i uslov za njen opstanak.

Konstantne političke igre i previranja bosanskohercegovačkih čelnika,

razlog su stalnih političkih napetosti i stagniranja naše države u provođenju

reformi, ali i izostanak napretka ka eurointegracijama.

**LITERATURA**

Arnautović Suad, “Izbori u BiH 90'”, Sarajevo 1996.

Arnautović Suad, „Međunarodni standardi o ljudskim pravima i izbori“,

Ljudska prava-časopis za sve pravno-političke probleme, 3-4, godina 6,

Sarajevo, 2005.

Deren Antoljak Štefica, “Izbori i izborni sustavi”, Društvena istraživanja,

Vol.1.No 2. (2) novembar, 1992.

Duraković Nijaz, “Uporedni politički sistemi”, Sarajevo, 2007.

Festić Ibrahim,“ Rat, mir i pravo u BiH“, Sarajevo, 2004.

Ibrahimagić Omer, „Pledoaje za ustavne promjene u Bosni i Hercegovini“

(Uvodno izlaganje na raspravi o ustavnim promjenama u BiH, održanoj u

Vijeću kongresa bošnjačkih intelektualaca, 08.01.2008. godine u Sarajevu)

Kebo Ozren, “Govor mržnje u medijima – političko-žurnalistički kič”,

Zbornik “Medijska spoticanja u vremenu tranzicije”, Media plan institut,

Sarajevo, 2005.

ZBORNIK RADOVA - Međunarodna naučna konferencija „Javni i privatni aspekti nužnih pravnih

reformi u BiH: Koliko daleko možemo ići?“

463

Miličević Neđo, „Raskorak između pravnog i stvarnog“ Servis za kulturu

manjinskih prava i međuetničku toleranciju, broj 1, Sarajevo/Split, 2000.

Nohlen Dieter, “Izborni sustavi u Istočnoj Evropi”, Zaklada Friedrich Ebert,

ured u Zagrebu, studeni, 1996.

Tomić Zoran, „Ustavno i srodno“, Beograd, 2006.

Trnka Kasim, „Ustavno pravo“, Univerzitetska knjiga, Sarajevo, 2000.

**Ostali izvori:**

Opći okvirni sporazum za mir u Bosni i Hercegovini;

Ustav Bosne i Hercegovine;

Evropska konvencija za zaštitu ljudskih prava i osnovnih sloboda;

Međunarodni pakt o građanskim i političkim pravima;

Međunarodna konvencija o ukidanju svih oblika rasne diskriminacije;

Okvirna konvencija za zaštitu nacionalnih manjina;

Izborni zakon Bosne i Hercegovine;

Zakon o osnivaju organa za provođenje izbora u FBiH;

Zakon o izboru, prestanku mandata, opozivu i zamjeni načelnika općina u

FBiH;

Izborni zakon Republike Srpske;

Izborni zakon Brčko Distrikta BiH;

Zakon o teritorijalnoj organizaciji Republike Srpske;

Zakon o finansiranju političkih stranaka Bosne i Hercegovine;

Arnela Bratovčić: IZBORNO ZAKONODAVSTVO BOSNE I HERCEGOVINE: MOGUĆE I

NUŽNE PROMJENE

464

**Web site:**

www.izbori.ba

http://haler.blogger.ba/arhiva/2013/08/11/3574298

www.gračaničkiglasnik.ba